Moet ek eiendom huur of koop? Dit hang af - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Moet ek eiendom huur of koop? Dit hang af
Moet ek eiendom huur of koop? Dit hang af
Dis ŉ voldonge feit dat almal ŉ dak oor die kop nodig het, maar dit is nie so voor die hand liggend of mens moet huur of koop nie.
Soos met bykans alle dinge in die lewe hang dit van verskeie faktore af. En albei hierdie opsies het voor- en nadele.
Rentekoerse, die herhalende koste van beide opsies, jou finansiële doelwitte, die onderhoud van jou eiendom, jou lewenstadium en die aanvangskoste is net sommige van die faktore wat oorweeg moet word wanneer hierdie belangrike besluit geneem word. En dikwels is die voordeel van een opsie ŉ direkte nadeel van die ander. Jy moet dit alles oorweeg en ŉ ingeligte besluit neem.
Hier volg ŉ bondige lys van die voor- en nadele wat met beide geassosieer word:
Bill Rawson, stigter en voorsitter van die Rawson Eiendomsgroep, sê: “Eerder as om huur te betaal, wat jy nooit weer sal sien nie, sal ŉ gedeelte van die geld wat jou op jou verband afbetaal bydra tot jou huis as belegging. Daar is ook die opsie om jou verband te herfinansier sou jy ŉ groot bedrag geld moet onttrek, wat altyd handig te pas kan kom.”
ŉ Eiendom vermeerder ook in waarde met verloop van tyd en verloor nie waarde soos ŉ motorvoertuig nie. Seeff Eiendomme se HUB Samuel Seeff sê jy sal dus na ŉ paar jaar jou eiendom teen ŉ wins kan verkoop en die geld as ŉ deposito op jou nuwe huis gebruik.
Nadat jy jou huis na 20-30 jaar afbetaal het, is die eiendom joune en hoef jy nie meer verbandgeld ná jou aftrede uit te haal nie, maar dit slegs te onderhou deur dit dan en wan te verf en die tuin mooi te hou.
Om ŉ eiendom te huur beteken die eienaar bly steeds die eienaar en die huurder verloor al die huurgeld.
Uitgawes en terugbetalings
Buiten die rentekoers wat dan en wan styg, bly jou verbandterugbetalings konstant, terwyl huurgeld elke jaar styg. Jy mag aanvanklik sukkel om die betalings te maak, maar jou inkomste sal bly styg terwyl die verbandterugbetalings tydens die terugbetaalperiode min of meer dieselfde bly. Die eienaar van ŉ huur-eiendom kan ook summier besluit om die huurgeld met ŉ dubbelsyferbedrag te verhoog.
Maar wanneer dit by aanvanklike uitsetkoste en onderhoud en ander bykomende uitgawes kom, is om te huur by verre die beste opsie. Huurders hoef nie oordragkoste, prokureurskoste, heffings, munisipalediensfooie en ander onderhoudskoste te betaal nie, maar moet slegs ŉ deposito neersit (dit is gewoonlik gelykstaande aan een maand se huur en is ten volle of gedeeltelik terugbetaalbaar wanneer die huurtermyn ten einde loop). Banke vereis gewoonlik ook stewige deposito’s soos 10% of meer van die koopprys – iets wat vir baie buite bereik is.
Rawson sê egter dat in die eerste paar jaar na die transaksie die aanvanklike terugbetalings slegs rente sal dek en nie die verband sal afbetaal nie. As die eienaar na slegs drie jaar besluit om te verkoop, beteken dit die geld wat tot op daardie stadium betaal is, gaan verlore alhoewel die eiendom se waarde ietwat sou gestyg het. Om te verkoop beteken ook 7.5% van die verkoopprys moet aan ŉ eiendomsagent afgestaan word en as die eiendom se prys in die tussentyd nie genoegsaam gestyg het nie, mag die verkoper ŉ verlies ly.
Hy voeg by dat jy ook ŉ beter eiendom naby gesogte geriewe sal kan huur, wat jy eenvoudig net nie sou kon bekostig om in dieselfde area te koop nie.
Aanpassings en mobiliteit
Om eiendom te besit stel jou in staat om dit in te rig en aan te pas na jou smaak. Dit mag ekstra koste meebring, maar dit voeg ŉ estetiese element by jou eiendom en verhoog ook uiteindelik die waarde daarvan.
Wanneer jy huur, mag die eienaar weier dat jy die huis of spesifieke kamers in verskillende kleure verf, of daardie lapa bou wat jy so begeer. Buitendien kan jy ook nie sodanige verbetering met jou saamneem wanneer jy verhuis nie.
Volgens die VK-gebaseerde Geldadviesdiens, beteken om te huur dat die inwoner maklik kan oppak en sonder veel moeite kan verhuis. Voordat ŉ koper kan oppak en verhuis, moet hy eers sy eiendom verkoop en dit is dikwels meer omslagtig en duurder as wat mens sou dink.
Daar is geen regte of verkeerde antwoord nie en dit hang alles af van jou behoeftes en doelwitte.
Rawson, B. 2015. “To rent or Buy: The Great Debate”. Rawson Property Group, http://www.rawson.co.za/advice/to-rent-or-buy-the-great-debate-id-1773.
Money Advice Service. 2015. “Rent or Buy?” https://www.moneyadviceservice.org.uk/en/articles/should-you-rent-or-buy.
Seeff, S. 2013. “The Old Rent Versus Buy Debate”. Seeff Ballito, http://www.seeffballitoproperty.co.za/news/the-old-rent-versus-buy-debate/.